[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.7.2007

KOM(2007) 453 endelig

2003/0153 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS DIREKTIV om godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer ("rammedirektiv")

OM ÆNDRING AF KOMMISSIONENS FORSLAGi henhold til EF-traktatens artikel 250, stk. 2

2003/0153 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS DIREKTIV om godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer ("rammedirektiv")

(EØS-relevant tekst)

1. INDLEDNING

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets 53 ændringsforslag.

2. BAGGRUND

Forslaget, KOM (2003) 418 endelig, blev fremsendt til Europa-Parlamentet og Rådet den 14. juli 2003 som led i den fælles beslutningsprocedure i henhold til EF-traktatens artikel 251.

Retsgrundlaget for forslaget er EF-traktatens artikel 95.

Det Europæiske Økonomiske og Sociale Udvalg afgav udtalelse den 28. januar 2004[1].

Europa-Parlamentet afgav udtalelse ved førstebehandlingen den 11. februar 2004[2].

Rådet vedtog i overensstemmelse med EF-traktatens artikel 251, stk. 2, med enstemmighed sin fælles holdning den 11. december 2006[3]. Kommissionens meddelelse om Rådets fælles holdning blev vedtaget den 12. december 2006.

Europa-Parlamentets holdning blev vedtaget ved andenbehandlingen den 10. maj 2007.

3. FORMÅLET MED FORSLAGET

Siden 1970 har rammedirektivet 70/156/ EØF om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil været Det Europæiske Fællesskabs vigtigste retsakt med hensyn til gennemførelsen af det indre marked inden for bilindustrien.

Direktivforslaget udgør en omfattende omarbejdelse af direktiv 70/156/EØF, således at godkendelsesproceduren kan udvides til at omfatte alle klasser af erhvervskøretøjer. Forslaget indeholder også nye bestemmelser, der sigter mod at lette de små og mellemstore virksomheders adgang til det indre marked.

Herudover indeholder forslaget retlige ændringer, hvormed udarbejdelsen af fællesskabslovgivningen skal gøres mere effektiv, samt bestemmelser, der skal gøre en bedre håndtering af spørgsmålene omkring ajourføring af de tekniske bestemmelser for motorkøretøjer mulig, under hensyntagen til udviklingen af lovgivningen på internationalt plan.

4. KOMMISSIONENS UDTALELSE OM EUROPA-PARLAMENTETS ÆNDRINGSFORSLAG

Den 10. maj 2007 vedtog Europa-Parlamentet på plenarforsamlingen 53 af de 62 ændringsforslag, der var fremsat. Samtlige vedtagne ændringsforslag er resultat af tværinstitutionelle kontakter med henblik på at kunne nå til enighed ved andenbehandlingen.

En første gruppe af ændringsforslag vedrører artikel 31 om "kritiske dele"[4]. Med disse ændringsforslag tages bedre hensyn til producenterne af reservedele til eftermonteringsmarkedets interesser. Visse punkter i denne artikel er blevet omformuleret.

En anden gruppe af ændringsforslag[5] åbner mulighed for, at konstruktører, der er specialiseret i tilpasning af køretøjer til handicappede, kan nyde godt af en forenklet typegodkendelsesprocedure.

En tredje gruppe[6] vedrører de lovgivningsmæssige aspekter af den såkaldte "komitologiprocedure" med indsigt, der har gjort det nødvendigt at tilpasse de pågældende artikler til den aktuelle formulering, der anvendes af institutionerne.

En fjerde gruppe af ændringsforslag[7] vedrører henvisningerne til det internationale regelsæt, der er blevet tilpasset under hensyntagen til anbefalingerne fra arbejdsgruppen på højt plan under "CARS 21".

En femte gruppe af ændringsforslag[8] omfatter de ændringer, der er blevet nødvendige efter Bulgariens og Rumæniens tiltrædelse af EU.

En sjette gruppe af ændringsforslag [9] vedrører overgangsbestemmelser, der skal gøre det muligt for producenter af busser gradvist at tilpasse sig de nye procedurer, der træder i kraft med direktivet, uden at trafiksikkerheden sættes over styr.

De øvrige ændringsforslag[10] er af redaktionel art. Således etablerer ændringsforslag 6 en forbindelse mellem Euro 5- og Euro 6-lovgivningen. Ændringsforslag 10 sikrer, at der ikke er nogen overlapning mellem dette rammedirektiv og maskindirektivet. Ændringsforslag 28 sikrer, at de tekniske tilpasninger af aspekter, der er omfattet af rammedirektivet, kan ske ved hjælp af EF-forordninger. Ændringsforslag 31 sigter mod, at der skal kunne udarbejdes standardtypegodkendelse uanset den til fremdriften anvendte energikilde. Ændringsforslag 36 muliggør en bedre definition af de forskellige former for fastholdelsesanordninger til børn og voksne. Ændringsforslag 37 er en tilpasning til ordlyden i en nylig vedtagen resolution fra arbejdsgruppe 29 i FN's Økonomiske Kommission for Europa. Ændringsforslag 11 og 16 er rettelser.

Kommissionen accepterer samtlige disse 53 ændringsforslag.

5. KONKLUSION

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.

[1] EUT C 108 af 30.4.2004, s.29.

[2] EUT C 97E af 22.4.2004, s.370.

[3] EUT C 64E af 20.3.2007, s. 1.

[4] Ændringsforslag 17, 22 - 24, 32, 46 - 48, 50 og 55.

[5] Ændringsforslag 7, 12, 33 - 35, 42 og 43.

[6] Ændringsforslag 2, 8, 13 - 15, 49, 51 - 54, 56 - 62.

[7] Ændringsforslag 3, 9 og 25.

[8] Ændringsforslag 38 - 41.

[9] Ændringsforslag 1, 30, 44 og 45.

[10] Ændringsforslag 6, 10, 11, 16, 28, 31, 36 og 37.